Nordtveit vant den «norske» toppduellen i Bundesliga
Hans Borussia Mönchengladbach gikk nemlig seirende ut av duellen mot Tarik Elyounoussis (26) Hoffenheim i toppen av tyske Bundesliga. Det sørget André Hahn (24) og Patrick Hermann (23) ganger to for. For selv om Anthony Modeste (26) svarte på den første scoringen til Mönchengladbach, klarte hverken han eller Tarik Elyounoussi å svare på Hermanns to fulltreffere. Dermed endte det 3-1 i favør hjemmelaget, som samtidig rykket tre poeng fra Hoffenheim i toppen av den øverste tyske serien. Etter 10 runder står Mönchengladbach nå med 20 poeng, mot Hoffenheims 17. Det er imidlertid ikke langt opp til plassen foran. Bare målforskjell skiller Mönchengladbach og Wolfsburg, før Bayern München, blant annet etter seieren mot Borussia Dortmund i går, leder med sine 24 poeng. Håvard Nordtveits Mönchengladbach har, i likhet med ledende Bayern München, fortsatt til gode å tape i serien. PS: Både Håvard Nordtveit og Tarik Elyounoussi spilte hele kampen.
(Mönchengladbach - Hoffenheim 3-1) Etter det «norske» toppoppgjøret i Bundesliga i dag er det Håvard Nordtveit (24) som kan smile bredest.